

**Vedlegg 1 - DVP slaktekylling – felles rutiner for varsel og avvikshåndtering**

**Dato:** 06. mai 2025

Formålet med dette notatet

Det er varemottakerne som inkluderer driftsenhetene (slaktekyllingprodusentene) i dyrevelferdsprogrammet (DVP) for slaktekylling etter vilkår gitt i retningslinjen. Oppfylles ikke disse vilkårene, skal driftsenhetene anses å stå utenfor DVP slaktekylling. Bransjen ønsker felles rutiner for varsling av avvik, frister for å lukke disse og utelukkelse fra programmet. Dette dokumentet beskriver disse rutinene.

DVP slaktekylling

Den digitale plattformen til DVP fjørfe har fått navnet «Velferdsportal fjørfe». Her kan veterinær registrere DVP-besøk, og både produsent, veterinær og varemottaker kan se status og besøksrapporter. Veterinær og produsent kan logge inn direkte i «Velferdsportal fjørfe». DVP fjørfe vil gjøre informasjon tilgjengelig for KSL angående status og overordnet årsak til at DVP fjørfe ikke er godkjent.

Varsling til produsent og veterinær

«Velferdsportal fjørfe» sender ut e-poster/sms-varsler til produsent og veterinær. Det sendes varsler til produsenten 30 og 14 dager før frist for å gjennomføre DVP-besøk eller lukke et avvik, samt dagen etter at fristen oversittes. Det sendes også varsel når et avvik opprettes. Veterinær mottar samme varsel 14 dager før og 1 dag etter gjeldende frister for sine produsenter. Det sendes også ut varsler knyttet til endringer i avtaleforholdet mellom produsent og veterinær.

1. Oppsummering varsler fra DVP fjørfe:

a. Varsel om frist for å gjennomføre DVP-besøk

b. Varsel om at et avvik er opprettet

c. Varsel om frist for å lukke avvik

d. Varsel om oversittet frist og risiko for DVP-trekk

e. Varsel om endring i avtaleforhold mellom veterinær og produsent

2. Varsel om KSL-trekk går fra KSL. Her følges vanlige varslingsrutiner.

Avvikshåndtering og DVP-trekk

Punkt 8 i «Den norske kjøtt- og eggbransjes retningslinje for dyrevelferdsprogram slaktekylling» sier at følgende avvik er utgangspunkt for trekk for driftsenheter som ikke tilfredsstiller kravene:

1. Manglende dokumentasjon på DVP-besøk siste 6 måneder\*

2. Manglende lukking av avvik (score 3) på dyrevelferdsbesøk innen angitt frist

\*Dersom DVP-besøk gjennomføres før besøksfristen, vil den tilgodehavende tiden legges til neste besøksfrist. Dvs dersom besøksfristen er 1. juli 2025 og besøket gjennomføres 1. mars, vil likevel ikke neste besøksfrist være før 1. januar 2026.

Det er etablert en trekkordning med to nivåer for slaktekyllingprodusenter. Dersom pkt. 1 og/eller 2 over ikke er oppfylt, skal varemottakere gjennomføre et dyrevelferdstrekk i størrelsesorden 50 øre/kg 15 dager etter at fristen er utløpt. Dersom avviket rettes før slakt, skal det ikke gjennomføres DVP-trekk.

Rutine ved manglende registrering av produksjonsdata i produksjonskontroll

Bransjeretningslinjen (punkt 4.3 d) krever at den enkelte driftsenhet skal “være medlem i og registrere nødvendige produksjonsdata i en produksjonskontroll levert av eller godkjent av Nortura SA eller KLF”. “Nødvendig produksjonsdata” defineres som at driftsenheten minimum rapporterer inn førsteukesvekt (g), førsteukedødelighet (%), total dødelighet (%) og andel avlivet av total dødelighet (%). Deltagelse defineres i tillegg som at driftsenheten senest 1 måned etter at innsettet er avsluttet skal ha rapportert inn disse dataene. Ved manglende deltagelse i produksjonskontroll skal varemottakeren:

* Sende brev eller epost om at produksjonsdata blir rapportert inn for det aktuelle innsettet. Dersom ingen respons på dette innen 14 dager:
* Sende brev eller epost med varsel om at produksjonen stoppes. Produsenten gis en frist på 14 dager fra brevets dato på å rapportere inn produksjonsdataene. Dersom denne fristen oversittes:
* Avbestilling av kyllinginnsett for den neste tremåneders perioden ved første mulige anledning og brev eller epost der det gjøres oppmerksom på at slaktekyllingprodusenten ikke lenger oppfyller kravene til deltagelse i Dyrevelferdsprogram slaktekylling. I brevet gjøres produsenten samtidig oppmerksom på at for å få nytt kyllinginnsett etter denne perioden må alle avvik lukkes minst 30 dager før periodens utløp.

Rutine ved manglende ekstern KSL-revisjon eller manglende lukking av KSL-avvik

Bransjeretningslinjen (punkt 4.3 e) krever at den enkelte driftsenhet skal “produsere i henhold til offentlig regelverk og KSL-standard for fjørfeproduksjon, dokumentert gjennom årlige elektronisk dokumenterte egenrevisjoner og eksterne revisjoner hvert 3. år». Bransjeretningslinjen krever også at driftsenheten skal lukke avvik påvist ved KSL-revisjonen (punkt 4.3 g).

Ved overskredet frist for ekstern revisjon eller lukking av avvik skal varemottakeren:

* Sende brev eller epost om at ekstern revisjon eller lukking av avvik må gjennomføres umiddelbart. Dersom ingen respons på dette innen 14 dager:
* Sende brev eller epost med varsel om at produksjonen stoppes. Produsenten gis en frist på 14 dager fra brevets dato på å gjennomføre ekstern revisjon eller lukke avvik. Dersom denne fristen oversittes:
* Avbestilling av kyllinginnsett for den neste tremåneders perioden ved første mulige anledning og brev eller epost der det gjøres oppmerksom på at slaktekyllingprodusenten ikke lenger oppfyller kravene til deltagelse i Dyrevelferdsprogram slaktekylling. I brevet gjøres produsenten samtidig oppmerksom på at for å få nytt kyllinginnsett etter denne perioden må alle avvik lukkes minst 30 dager før periodens utløp.